Nuoperi

Nuoperi on Suomen opetus- ja kulttuuriministeriön rahoittama valtakunnallinen hanke, joka tallentaa suomalaista nuorisotyötä. Se ottaa lahjoituksina vastaan nuorisotyöhön liittyvää asiakirja-aineistoa, audiovisuaalista aineistoa, valokuvia ja kirjallisuutta. Lisäksi Nuoperi kerää alan muistitietoa haastatteluilla ja kyselyillä. Arkistoituina aineistot ovat tutkijoiden ja muiden kiinnostuneiden käytettävissä. Sijaintipaikkana on etnologian oppiaine Turun yliopistossa. 

Hanke käynnistyi kesäkuussa 2002, ja toimintaa ideoivat niin kutsutun ohjausryhmän jäsenten lisäksi erinäiset yhteistyökumppanit. Yhteistyökumppaneita ovat olleet esimerkiksi kuntien nuorisotoimet ja -työntekijät, kun taas ohjausryhmään ovat kuuluneet esimerkiksi Turun kaupunginarkisto ja Turun kaupungin vapaa-aikatoimiala, Turun museokeskus, Nuorisotyön Seniorit ja Turun yliopiston etnologian oppiaine.

 Tausta 
Nuoperi sai alkunsa Nuorisotyön Senioriklubin aloitteesta. Senioriklubi (nyk. Nuorisotyön Seniorit) perustettiin Lahdessa Nuori Kulttuuri -tapahtuman yhteydessä 18. toukokuuta 2001, ja se otti asiakseen jo pitkään puheena olleen nuorisotyöalan perinteen tallentamisen. Monilla pitkään nuorisotyötä tehneillä oli omia työhön liittyviä yksityisarkistojaan, joiden säilyminen virka-arkistojen ohessa koettiin tärkeäksi. Niin sanotun hiljaisen tiedon pelättiin jäävän unohduksiin työntekijöiden eläköityessä ja ikääntyessä.

Turun kaupungin nuorisoasiainkeskus, Turun maakuntamuseo ja Turun yliopiston kulttuurien tutkimuksen laitos kiinnostuivat asiasta. Aluksi harkittiin nuorisotyömuseon perustamista, mutta nopeasti kiteytyi ajatus valtakunnallisesta hankkeesta, joka kartoittaa, kerää ja tallentaa nuorisotyön historiaan liittyvää aineistoa ja muistitietoa.

Nuorisotyön perinteen tallentamishanke Nuoperi käynnistyi opetusministeriön rahoituksella kesäkuussa 2002. Tuolloin hankkeeseen palkattu tutkija sai työtilan Turun maakuntamuseolta ja ryhtyi kartoittamaan aineistoja, selvittämään niiden keruu- ja säilytysperiaatteita sekä neuvottelemaan niille päätearkistoja. Lokakuussa 2003 työntekijä Nuoperissa vaihtui. Vuoden 2007 alussa Nuoperi siirtyi Turun yliopiston kulttuurien tutkimuksen laitokselle kansatieteen eli nykyisen etnologian oppiaineen yhteyteen. Samana vuonna sijaiseksi ja määrämittaisiin projekteihin tuli mukaan toinenkin työntekijä, ja molemmat työskentelevät Nuoperissa edelleen. Nuoperilla on lähes joka vuosi ollut myös opiskelijaharjoittelija.

Elokuussa 2010 opetus- ja kulttuuriministeriö myönsi Nuoperille nuorisotyön palvelu- ja kehittämiskeskuksen statuksen. Kaikkiaan saman tunnustuksen sai 13 nuorisotyön toimijaa. Tuon statuksen myötä Nuoperin molemmat työntekijät saivat Turun yliopistossa toistaiseksi voimassa olevat työsuhteet. Vuoden 2017 lopussa valtakunnallinen nuorisotyön palvelu- ja kehittämiskeskusrakenne lakkautettiin ja tilalle tulivat osaamiskeskukset. Nuoperi on siitä lähtien toiminut erityisavustuksen turvin.

 Ohjausryhmä 

Valtakunnallisesti toimivan Nuoperin ohjausryhmä muodostuu tärkeiden sidosryhmien edustajista. Ohjausryhmän jäsenet osallistuvat hankkeiden ideointiin ja tarjoavat avuksi asiantuntemustaan ja omia verkostojaan. Nuoperin yhteistyö eri tahojen kanssa perustuu vapaaehtoisuuteen. Ohjausryhmän lisäksi tärkeimpiä yhteistyökumppaneita ovat kuntien nuorisotoimet ja nuorisotyöntekijät. Nuoperilla on toisinaan yhteisiä hankkeita myös seurakuntien ja järjestöjen kanssa.

 Ohjausryhmään kuuluvat sidosryhmien edustajat  

Nuorisotyön Seniorit
Turun kaupunginarkisto
Turun kaupungin vapaa-aikatoimiala, Nuorten palvelut
Turun yliopiston etnologian oppiaine
Turun museokeskus/Varsinais-Suomen maakuntamuseo

Aiemmin ohjausryhmässä on ollut edustus myös Kuntaliitosta ja Suomen nuorisoalan kattojärjestö Allianssi ry:stä.

 Keruu, arkistointi ja digitointi 

Nuoperin perustehtäviin kuuluvat nuorisoalan muistitiedon keruu, lahjoitusten vastaanotto ja toimittaminen arkistoihin, aineistojen digitointi, opastus oman työn tallentamiseen sekä alan seuraaminen ja sen tapahtumiin osallistuminen. Nuoperi ohjaa lahjoituksina saadut aineistot sovittuihin päätearkistoihin, joissa taataan kullekin aineistotyypille asianmukaiset tallennusolosuhteet. Toiminnalla tähdätään myös aineistoon liittyvään tutkimustoimintaan sekä aineistojen saattamiseen yleisön tietoisuuteen ja käyttöön. Aineistoista on muun muassa tehty opinnäytetöitä. Tallennetut ja digitoidut aineistot on luetteloitu Nuoperin verkkosivuilla Arkistoaineistot-osiossa.

 Asiakirja-aineisto 

Asiakirja-aineisto on sijoitettu Turun kaupunginarkistossa sijaitsevaan Nuorisoperinteen keskusarkistoon. Arkistossa on erityisesti pitkään nuorisotyössä toimineiden henkilöiden yksityisiä aineistoja, esimerkiksi kirjeenvaihtoa, puheita, matkakertomuksia ja päiväkirjoja eri vuosikymmeniltä. Huomionarvoisia kokonaisuuksia ovat muun muassa nuorisotyön menetelmäopin kehittäjän Kerttu Varjon päiväkirjat vuosilta 1939 - 1962 sekä murkkuikäisten sukupuolivalistajan ja nuortenohjelmien toimittajan Uma Aaltosen lahjoittamat aineistot. Mukana on myös jonkin verran kuntien sekä opetus- ja kulttuuriministeriön lahjoittamaa asiakirja-aineistoa muun muassa kansainväliseen nuorisotyöhön, nuorisotyön lainsäädäntöön ja työpajatoimintaan liittyen. Kattavin lahjoituskokonaisuus on Suomen Nuorisoseurojen liiton Nuorison taidetapahtuma -aineisto, joka täydentyy opetusministeriön lahjoituksella. Alkuperäisaineistoihin on mahdollista tutustua Turun kaupunginarkiston tutkijasalissa. Digitoituja aineistoja voi kysyä suoraan Nuoperista.

 Audiovisuaalinen aineisto 

Audiovisuaalisen aineiston kokoelma koostuu liikkuvan kuvan ja äänen tallenteista sekä dioista. Aiheina ovat muun muassa Nuorison taidetapahtuma ja Nuori Kulttuuri, raittiusvalistus, leirit, seminaarit ja festivaalit. Alkuperäisinä tallennusmuotoina on muun muassa kaitafilmejä, VHS-kasetteja, DVD-levyjä, avokeloja, C-kasetteja ja MiniDiscejä. Koska näiden katseleminen ja kuunteleminen on nykypäivänä hankalaa, aineistoa on digitoitu. AV-aineistot sijaitsevat Turun yliopiston Historian, kulttuurin ja taiteiden tutkimuksen arkiston TYKL-kokoelmassa, jossa ovat myös Nuoperin haastatteluaineistot.

 Muistitieto 

Muistitietoa Nuoperi kerää työelämäkerrallisten niin kutsuttujen perushaastattelujen lisäksi teemoitetuilla haastatteluilla ja kyselyillä eri projektien yhteydessä. Kerätty muistitietoaineisto tallennetaan Turun yliopiston Historian, kulttuurin ja taiteiden tutkimuksen arkiston TYKL-kokoelmaan, jossa haastattelut ovat muun muassa tutkijoiden ja opiskelijoiden käytettävissä.

 Valokuvat 

Valokuvat on aiemmin tallennettu Turun museokeskuksen valokuva-arkistoon. Nykyisin kuvat digitoidaan ja niitä on mahdollista saada Nuoperista esimerkiksi julkaisukäyttöön. Valokuvia on toiminnasta ja tapahtumista eri vuosikymmeniltä eri puolilta Suomea. Pitkältä aikaväliltä kuvia on lahjoittanut muun muassa Suomen ensimmäinen kunnallinen kokopäiväinen nuorisotyöntekijä Ilmari Rinne, joka tunnetaan myös setlementti- ja kotiseututyöstään. 

 Kirjallisuus 

Kirjallisuus sijoitettiin aiemmin Nuorisotiedon kirjastoon. Kaikille lahjoituksena saaduille kirjakokoelmille ei ole vielä löydetty uutta paikkaa kirjaston toiminnan päätyttyä kesällä 2021.

 Julkaisut 

Julkaisutoiminta on Nuoperin näkyvin tapa tehdä kerättyä ja tallennettua aineistoa tunnetuksi. Osa julkaisuista on valmistunut erillisprojekteina, osa on syntynyt aineistojen käsittelyn yhteydessä. Useiden julkaisujen tekemiseen on osallistunut kirjoittajia myös Nuoperin ulkopuolelta. Julkaisujen aiheita ovat muun muassa kansainvälinen nuorisoyhteistyö, musiikkinuorisotyö, nuorisotilat, nuorisotiedotus, nuorten sukupuoli-identiteetit ja nuorisotyön sukupolvet. Aineistoja on käytetty myös opinnäytetöissä, joista muutamista Nuoperi on toimittanut julkaisut. Samoin Nuoperin omat julkaisut ovat olleet monen opinnäytteen lähdekirjallisuutta.

 Nuoperin julkaisut 

100 + TARINAA NUORISOTYÖSTÄ - Virkistetty versio (toim. Minna Heikkinen ja Terhi Lehtonen 2021)
(NUORISO-)OHJATTUJA SÄVELIÄ (toim. Minna Heikkinen ja Terhi Lehtonen 2021)
Nuorisotyön sukupolvet XYZ - Kokemuksia kirjaimista (toim. Minna Heikkinen ja Terhi Lehtonen 2017)
100 tarinaa nuorisotyöstä -verkkokokonaisuus (2017)
MEIÄN NIMETKI ALKAA SAMALLA KIRJAIMELLA ja 18 muuta novellia (toim. Minna Heikkinen ja Terhi Lehtonen 2016)
(SUKU)PUOLITETTU NUORI - Uman palstojen meikatut pojat ja kaljut tytöt 1975 - 1985 (Anna Kemppinen, toim. Minna Heikkinen ja Terhi Lehtonen 2015)
Puss och kram - Nuorten Pohjola! (toim. Minna Heikkinen ja Terhi Lehtonen 2015)
NUORET, AJAT JA TILAT. Nuoret ja nuorisotilat eri vuosikymmeninä (Terhi Lehtonen 2013)
NUOPERI Nuorisotyön tallentamiskeskus 2002 - 2012 -juhlatoimintakertomus (toim. Minna Heikkinen ja Terhi Lehtonen 2012)
Pyörivään pyörään ei musta korppi pesäänsä tee! Nuorison taidetapahtuma ja Nuori Kulttuuri 1970 - 2010 (Reetta Pihlajavirta, toim. Minna Heikkinen 2011)
Mansikkahilloa ja karjalanpiirakkaa! Suomen ja Saksojen nuorisoyhteistyöstä (toim. Minna Heikkinen 2011)
Kiertokirjeistä KOTISIVUIHIN, postikorteista PIKAVIESTIMIIN (Minna Heikkinen 2010)
ITÄÄN! Nuoret mukana ystävyyskuntatoiminnassa (Terhi Lehtonen 2009)
Nuorisotyön mieli ja merkitys (toim. Minna Heikkinen 2009)
Suomen nuorisokeskukset 2008 CD-ROM (Terhi Lehtonen 2008) ja printtiversio (2019)
Lähtö ja Loitsu - Suomen ja Viron välisestä nuorisoyhteistyöstä (toim. Minna Heikkinen 2007)
Jos olisin tiennyt tekeväni historiaa… Ajatuksia nuorisotyön tallentamiseen (toim. Minna Heikkinen 2006)
Keinut, filmit, kerhot ja tatsat - Etnologinen katse nuorisokulttuuriin (toim. Minna Heikkinen 2006)
Sakit, lössit, jengit ja nappulat - Nuorisotyön vuosikymmenet (toim. Minna Heikkinen 2005) 

 Projektit 
Nuoperilla on jatkuvasti käynnissä yksi tai useampi erityinen, johonkin tiettyyn nuorisotyön alueeseen liittyvä projekti. Näiden tuloksina on syntynyt muun muassa nuorisotyön vuosikymmeniä esittelevä kiertonäyttely, seminaareja ja työpajoja sekä julkaisuja. Projektien yhteydessä kerätyt aineistot on tallennettu Nuoperin arkistoihin.

 Nuoperin aiempia projekteja 

Nuorisotyötä minäkin tein -kilpakeruu, 2003
Kaitafilmit, rinkat ja asiapaperit -koulutustilaisuudet Turussa ja Oulussa, 2003
Mikrofoniystävyyttäkö? Kansainvälisyys nuorisotyössä 1965 - 1985 -seminaari Porissa, 2003
Teemakokous, 2004
Tutkimusryhmä Turun yliopiston kansatieteen oppiaineen kanssa, 2005 - 2006
Sakit, lössit, jengit ja nappulat - Nuorisotyön vuosikymmenet -kiertonäyttely, 2005 - 2008
Reinhard Wagnerin taidenäyttely, 2005
Arkistointiopas nuorisotyöntekijöille ja alan oppilaitoksille, 2005 - 2006
Suomen ja Viron nuorisoyhteistyö, 2005 - 2007
Etnologinen katse nuorisokulttuuriin -seminaari Turun yliopistossa, 2006
Valtakunnalliset nuorisokeskukset, 2007 - 2008
Kuntien nuorisotoimien rooli Suomen ja Neuvostoliiton välisessä ystävyyskuntatoiminnassa, 2007 - 2009
Kansan nuoret -työryhmä Turun yliopiston kansatieteen oppiaineen 50-vuotisjuhlaseminaarissa Etnologian näkymät ja asema 2000-luvulla, 2008.
Millaisen jäljen jätät jälkipolville? -työpaja Nuorisoyhteistyö Allianssi ry:n seminaariristeilyllä, 2008
Mieli ja merkitys -kirjahanke, 2008 - 2009
Nuorten tieto- ja neuvontapalvelut, 2008 - 2010
Kuntaliitokset, 2008 - 2010
Suomen ja Saksojen välinen nuorisoyhteistyö, 2010 - 2011
Nuorison taidetapahtuma ja Nuori Kulttuuri, 2009 - 2011
Nuorisotilat ennen ja nyt, 2010 - 2013
Onko nuorisotyöllä tulevaisuutta? -seminaari Turussa, 2011
Vapaaehtoiset nuorisotyössä, 2011 - 2012
Työhistoria hukassa -työpaja Nuorisoyhteistyö Allianssi ry:n seminaariristeilyllä, 2012
Nuoperin 10-vuotisjuhlaseminaari Helsingissä, 2012
Nuorisotyön ammattisanasto, 2013
Nuorisotyöntekijöiden päiväkirjat -nykydokumentointi, 2013
Pohjoismainen nuorisoyhteistyö, 2013 - 2015
Oletko prototyyppi? -työpaja Nuorisoyhteistyö Allianssi ry:n seminaariristeilyllä, 2014
(Suku)puolitettu nuori -kirjaprojekti kansatieteen pro gradun pohjalta, 2015
Unescon aineettoman kulttuuriperinnön -asiantuntijaryhmä, 2015 - 2018
Nykydokumentointiaineistoon liittyvä novelliprojekti Turun yliopiston luovan kirjoittamisen ryhmän kanssa, 2016
Kerttu Varjon vuosien 1939 - 1962 päiväkirjoista yhdeksänosainen lukukopiosarja, 2016
Nuorisotyön sukupolvet -kirjaprojekti 2016 - 2017
Nuoperin 15-vuotisjuhlaprojekti 100 tarinaa nuorisotyöstä, 2016 - 2017
15-vuotisjuhlavuoden Nuoperi-muistikirjat ja -kirjanmerkit, 2017
Nuoperi, ajat ja arkistot -aineistotietokanta, 2017 alkaen
Nuorisotyön MUSA JA ME, 2018 - 2021
Miten teknologia on muuttanut/muuttaa nuorisotyön tekemistä ja luonnetta? -työpaja Nuorisotyön Seniorien seminaarissa Tallinnassa, 2019
Suomen nuorisokeskukset 2008 -CD-ROM:ista printtiversio, 2019
Nuorisotyö-lehden vanhojen valokuvien digitointi ja tunnistaminen, 2019 alkaen
100 + TARINAA NUORISOTYÖSTÄ -juhlakirjaprojekti, 2020 - 2021
20-vuotisjuhlateemana nuorisotyön eetos, 2021 - 2022

 Lähteet 

 Viitteet 

Nuoperi verkkosivut

Nuoperi 2002 - 2012 -juhlatoimintakertomus

OKM

 Aiheesta muualla 
 Nuoperin verkkosivut
 Nuoperi – Arkistot
 Turun Kaupunginarkisto
 Turun Yliopisto – HKT-arkisto 
 Turun Yliopisto – Etnologia 
 Turku.fi Nuoret
 Allianssi – Nuorisotyön seniorit
 OKM – kansainvälinen yhteistyö ja EU
 Nuoriso-ohjattuja säveliä

Luokka:Nuorisotyö